Mihál, Jozef, podpredseda vlády a minister práce, sociálnych vecí a rodiny SR (2010-12-01):
Teda ak dovolíte, pár reakcií na to čo tu zaznelo v rozprave. Najprv chcem zdôrazniť, novela zákona má tri ciele. Nanovo definovať platiteľov poistného, nanovo definovať vymeriavací základ tak, aby sme sa čo najviac priblížili k zákonu o daniach z príjmov, aby sme pripravili pôdu pre zavedenie jednotného výberu daní, cla a odvodov, ktoré je plánované od roku 2013, a ak sa nám to podarí, bude to veľký krok dopredu na Slovensku. Privítajú to úplne všetci, aj dôchodcovia. Druhá vec, ktorá tu je, je zamedzenie únikom pri čerpaní hlavne nemocenských dávok neodôvodneným spôsobom, a to je presne to, na čo som ja štyri roky upozorňoval, či na svojich blogoch, alebo potom v tej, dobre, v tejto snemovni už spropagovanej knižke, takže snáď ma nikto neobviní, že si ju znovu propagujem, pretože určite ma niekto obviní, že znovu tu robím si reklamu. Tá knižka nie je nič iné ako výsmech toho, čo tu tie minulé štyri roky bolo. Ja ako minister nemôžem predsa nechať tie diery v zákone také, ako som na ne upozorňoval a dlhodobo ich kritizoval. Veď predsa keby som to neurobil, tak prvé čo spraví opozícia je to, že mi to obúcha o hlavu, prečo s tým nič nerobím a určite mám nejaké nekalé úmysly a neviem a neviem... Takže to, čo robíme v zákone, je presne to, čo ste mali urobiť už dávno vy. Mleli ste prázdnu slamu, nič iné počas štyroch rokov a pozerali ste sa na to, vrátane pána generálneho riaditeľa Muňka, v tom čase, ako utekajú milióny či miliardy zo Sociálnej poisťovne. Neviem či vám to vyhovovalo, mne nie. Teraz, keď môžem veci ovplyvniť, tak ich aktívne ovplyvňujem. To je celé. Tretia vec sú zmeny v dôchodkovom systéme. V súlade s programovým vyhlásením vlády sme sa pustili do zmeny valorizácie, pretože vieme všetci, vieme to naozaj všetci, že v súčasnom stave je prvý pilier neudržateľný, to vieme naozaj všetci, aj pán bývalý generálny riaditeľ Muňko na to vo svojich analýzach, ktoré tu vlastne neustále pripomína, dlhodobo upozorňoval, a preto s tým musíme niečo urobiť. Ak aj prejde pozmeňovací návrh pána poslanca Horvátha, chcem upozorniť na to, že súčasťou programového vyhlásenia vlády je, treba zaviesť vyššiu solidaritu aj do valorizácie dôchodkových dávok. Čiže ak to neurobíme v tejto novele, tak sa o to budeme pokúšať v novele ďalšej, ktorá nepochybne nejaká ďalšia príde. Tým sa dostávam a, pardon, ešte jednu vec som chcel poznamenať, padli tu námietky na to, že zaťažujeme zamestnancov a tak ďalej a tak ďalej. Odmietam takéto tvrdenia, pretože zamestnanec, ktorý dostáva svoj plat a robí, dajme tomu za pásom, a zarába možno 400, možno 500 eur mesačne a nemá žiadne možnosti na rôzne triky a vymýšľania, tak ten bude platiť tie isté odvody ako ich platil doteraz. To, čo robíme, je namierené na diery, ktoré, či už vedome, alebo nevedome, využívali niektoré skupiny osôb. Čo chcem ďalej zdôrazniť, vyšší výber poistného, ktorý sa zalepením týchto dier dosiahne, pôjde hlavne do rodinnej politiky. Chcem pripomenúť jedno číslo, táto vláda dáva v rozpočte na rok 2011, o ktorom tu ešte bude diskusia, o približne 105 mil. eur viac ako dala predošlá „sociálne orientovaná vláda“ na rodinnú politiku v roku 2010. O 105 mil. viac dáva naša vláda na rodinnú politiku a zdroje sme našli hlavne týmito úpravami v zákone o sociálnom poistení, kde lepíme tie diery, dieročky a dieriská, cez ktoré nám peniaze utekali. Teraz mi dovoľte, aby som sa vyjadril k jednotlivým pozmeňovacím návrhom. Pokiaľ ide o pozmeňovacie návrhy pána poslanca Horvátha, pokiaľ ide teda o valorizáciu, k tomu som už vlastne povedal. Ak aj táto snemovňa schváli vyňatie teda tohto návrhu na osobitné hlasovanie a bude hlasovať za zrušenie navrhovanej valorizácie, chcem ešte raz zdôrazniť, že k zmene valorizácie skôr či neskôr musí prísť. Je možné, že ak sa to teda urobí neskôr, s väčším časovým odstupom, nie v takom chvate, v akom sme naozaj museli novelu pripravovať, pretože bol ohrozený štátny rozpočet, tak môže byť, že ten mechanizmus sa nám podarí zdokonaliť a urobiť ho lepším, čo, samozrejme, v takom prípade podporím. Pokiaľ ide o návrhy skupiny poslancov, ktoré vlastne predniesla pani poslankyňa Blahová, sú to návrhy, ktoré veľmi dobrým spôsobom zvýhodnia, ani by som nepovedal, že zvýhodnia, ale skôr zavedú spravodlivosť pokiaľ ide o poskytovanie materskej pre náhradné rodiny, pre adoptívnych rodičov a pod. Znova je to vec, ktorá sa mala dávno, dávno urobiť. Všetci dobre viete, že toto je presne agenda pani poslankyne Blahovej. Čiže tu si naozaj vyprosím ja ako minister, aby som bol obviňovaný z nejakého nátlaku na pani poslankyňu a neviem z akých manipulácií, pretože toto je skutočne jej agenda, toto bola jej iniciatíva a by som poprosil, aby sa všetky mamičky, ktoré pozitívne pocítia tento nový mechanizmus, aby sa jej poďakovali. Mne ďakovať nemusia. (Potlesk). Pán poslanec, aj vám, samozrejme. (Prerušenie vystúpenia predsedajúcim.)